Ǹdzóe bia. Etúgā Ńtondôbə. Dávid. 2Ngám eku ǹnyə́bə̄ ényɔ́ ā baalǎ kig mətǐŋ yazu ma á ńsīsīm; á mís móé báyəan kig dzə́m kám ósū Zāmbá. 3Amú a taman nyémēn á mís móé təge ai nâ a nə dzǎm yén bivǔs bíé a síngí fə byá. 4Bibúg yā ányu díé bí nə hə mədugán ai mətóm, a dzái yǎ zēn m̀bəŋ. 5Ênɔ̌ŋ dzíé á yōb, a koməzan ḿbə̂ ḿbɔán; a kánga a wulugu é zēn é sə̄ kig ḿbəŋ, ǎ sâlǎ kig abé. 6Ǎ Ńtondôbə, sósōō ḿbɔán woe a nə á yób, m̀baalán mətǐŋ wóe á mīńkūd étē. 7Sósōō woe a fulan ai miǹkǒl mí Ńtí, miǹtól míe, mod edɔ́g ńnēn. Ǎ Ńtondôbə, wanyii bod ai biyə́m. 8Ǎ Zāmbá, ebaalǎ mətǐŋ dzóe e bui ai m̀fí ádzē ! Bod bâzu sɔbɔ édzidzǐn yā məfǎb móe á sí. 9Báyɔ̄g ai bídí byádaŋ nyəb á ndá dzoe ńdɔ̄ fə wanyû bɔ́ á ńlod óswé yā miǹtag míe. 10Amú éyə etam ényiŋ é nə́ ábə wa, á ḿfyɛ wóe ńgɔ byǎyén ḿfyɛ. 11Woŋólo ḿbaalán mətǐŋ wóe ású ébá báyəm wa ai sósōō woe ású ébá mīńnə̄m mí nə́ tə́tə̄lə́. 12Tə ḿbúbún wátə̄le akǒl á ndá dzama, tə wɔ́ ébá bányiě kig mətǐŋ wátsīdan ma ! 13Á válí ńgɔ bəbɔ bə́ ábé bə́ ngá ku á sí: káyālá təge ai ḿból bə́ nə́ dūgán tə́bə.